ក្រសួង​សុខាភិបាល​ប្រកាស​ឲ្យ​ពលរដ្ឋ​ប្រុង​ប្រយ័ត្ន​ជំងឺ​​ផ្តាសាយ​​ប្រភេទ​ថ្មី H7N9
បើ​តាម​ព័ត៌មាន​ពី​គេហទំព័រ​មជ្ឈមណ្ឌល​ប្រយុទ្ធ​ប្រឆាំង​នឹង​ជំងឺ​ឆ្លង​សហរដ្ឋ​អាមេរិក CDC ជំងឺ​ផ្តាសាយ​ H7N9 ត្រូវ​បាន​គេ​រក​ឃើញ​ដំបូង​នៅ​ក្នុង​ប្រទេស​ចិន​ កាល​ពី​ខែ​មិនា​ឆ្នាំ​២០១៣។
ភ្នំពេញ — ក្រសួងសុខាភិបាលកម្ពុជាប្រកាសឲ្យប្រជាពលរដ្ឋប្រុងប្រយ័ត្ន និងការពារជំងឺផ្លូវដង្ហើមប្រភេទថ្មី H7N9 ដែលអាចកើតមាននៅកម្ពុជា ខណៈវីរុសថ្មីនេះកំពុងរីករាលដាលនៅប្រទេសចិន ប្រទេសវៀតណាម និងព្រំដែនឡាវភាគខាងជើង។ លោកវេជ្ជបណ្ឌិត លី សូវ៉ាន់ ប្រធាននាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល ប្រាប់អ្នកសារព័ត៌មានក្រោយបញ្ចប់សិក្ខាសាលាស្តីពីជំងឺផ្ដាសាយ នាព្រឹកថ្ងៃចន្ទនេះថា វីរុស H7N9 ជាជំងឺដែលពិបាកទប់ស្កាត់ និងត្រូវប្រុងប្រយ័ត្នខ្ពស់ ដោយសារជំងឺនេះមិនបណ្តាលឲ្យសត្វដែលឆ្លងវាឆាប់ងាប់ ដូច្នេះងាយបណ្តាលឲ្យឆ្លងទៅមនុស្ស។ លោកបន្ថែមថា បើទោះបីជាជំងឺផ្តាសាយបក្សីប្រភេទ H7N9 នេះមិនទាន់កើតមាននៅកម្ពុជា ប៉ុន្តែលោកថា ប្រជាពលរដ្ឋត្រូវការពារ និងរាយការណ៍មកនាយកដ្ឋានជាបន្ទាន់ តាមរយៈលេខ ១១៥ ប្រសិនបើឃើញករណីជំងឺណាមួយគួរឲ្យសង្ស័យ។ លោក លី សូវ៉ាន់ មានប្រសាសន៍ថា៖ «សំណូមពរឲ្យប្រជាពលរដ្ឋយើងហ្នឹងជួយរាយការណ៍ ឃើញអ្វីក៏ដោយ ខុសធម្មតានៅភូមិ កន្លែងធ្វើការ កន្លែងអ្វីក៏ដោយសូមជួយរាយការណ៍ជាបន្ទាន់។ ក្នុងនោះមានទាំងព្រួយបារម្ភអីផង ផុសងាប់មាន់ទាអីច្រើន។ មិនបាច់តែមាន់ទេ ជ្រូកក៏ដោយ គោក៏ដោយ អីក៏ដោយ។ កន្លងមកនេះយើងឃើញនៅខេត្តស្ទឹងត្រែង គោងាប់ច្រើន ដោយសារដល់រកឃើញទៅឃើញថា វាអត់ទឹកអត់អីច្រើន ប៉ុន្តែយើងមិនរង់ចាំដល់ឈឺទេ យើងរង់ចាំតែអ្វីខុសធម្មតា យើងអង្កេត បើសិនជាងាប់ដោយសារអត់ទឹក អាហ្នឹងយើងលែងព្រួយ»។ បើតាមព័ត៌មានពីគេហទំព័រមជ្ឈមណ្ឌលប្រយុទ្ធប្រឆាំងនឹងជំងឺឆ្លងសហរដ្ឋអាមេរិក CDC ជំងឺផ្តាសាយ H7N9 ត្រូវបានគេរកឃើញដំបូងនៅក្នុងប្រទេសចិន កាលពីខែមិនាឆ្នាំ២០១៣។ រហូតមកដល់ពេលនេះ អង្គការសុខភាពពិភពលោករាយការណ៍ថា មានអ្នកឆ្លងជំងឺនេះចំនួន១,៥៣៣នាក់ ដែល៤០%នៃអ្នកឆ្លងជំងឺនេះបានស្លាប់៕